Diari Oficial de la Generalitat Valenciana


Sumari del DOGV 7872, del 13-09-2016 (2016/6990)

RESOLUCIÓ de 9 de setembre de 2016, del director general de Relacions amb les Corts, per la qual es disposa la publicació del conveni entre el Ministeri de Justícia i la Generalitat per a la realització de les proves d'accés a la professió d'advocat i procurador en la llengua cooficial.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7872

Data del DOGV
:   13-09-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/6990


Data del document
:   09-09-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 9 de setembre de 2016, del director general de Relacions amb les Corts, per la qual es disposa la publicació del conveni entre el Ministeri de Justícia i la Generalitat per a la realització de les proves d'accés a la professió d'advocat i procurador en la llengua cooficial. [2016/6990]  
El Ministeri de Justícia i la Generalitat, a través de la Conselleria de Justícia, Administració Pública, Reformes Democràtiques i Llibertats Públiques, han subscrit, prèvia tramitació reglamentària, el 5 de setembre de 2016, el conveni per a la realització de les proves d'accés a la professió d'advocat i procurador en la llengua cooficial.  
En compliment del que estableix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedeix la publicació en el Diari Oficial de la Comunitat Valenciana del conveni esmentat, que ha quedat inscrit en el Registre de Convenis de la Generalitat amb el número 553/2016 i que figura com a annex d'aquesta resolució.  
  
València, 9 de setembre de 2016.- El director general de Relacions amb les Corts: Antonio Torres Salvador.  
  
  
Conveni de col·laboració entre el Ministeri de Justícia i la Comunitat Valenciana per a la realització de les proves d'accés a la professió d'advocat i procurador en la llengua cooficial  
  
Madrid, 5 de setembre de 2016  
  
Reunits  
El ministre de Justícia, Rafael Catalá Polo, d'acord amb el Reial Decret 829/2014, de 28 de setembre, i fent ús de les competències que li corresponen en virtut de la disposició addicional tretzena, introduïda per la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La consellera de Justícia, Administració Pública, Reformes Democràtiques i Llibertats Públiques de la Comunitat Valenciana, Gabriela Bravo Sanestanislao, actuant en nom i representació de la Generalitat, en virtut del que disposa el Decret 8/2015, de 29 de juny, del president de la Generalitat, autoritzada per a la firma del present Conveni per Acord del Consell de data 22 de juliol de 2016.   
Les parts es reconeixen mútuament plena capacitat d'actuar en la representació legal que exerceixen per a subscriure el present conveni de col·laboració i, amb aquest fi,  
  
MANIFESTEN  
  
Primer. L'Estat té competència exclusiva en matèria d'Administració de Justícia d'acord amb l'article 149.1.5a de la Constitució Espanyola. A més, la regulació del règim d'accés a la professió d'advocat i de procurador a Espanya és una exigència derivada dels articles 17.3 i 24 de la Constitució: aquests professionals són col·laboradors fonamentals en la impartició de justícia, i la qualitat del servei que presten redunda directament en la tutela judicial efectiva que la nostra Constitució garanteix a la ciutadania.  
Segon. Conformement amb l'apartat primer de l'article 3 de la Constitució Espanyola el castellà és la llengua Oficial de l'Estat, que tots els espanyols tenen el dret i el deure de conéixer i usar. Així mateix, en l'apartat segon s'estableix «que les altres llengües seran també oficials en les respectives comunitats autònomes d'acord amb els seus Estatuts».  
L'Estatut d'Autonomia de la Comunitat Valenciana (article 6), reconeix, en el seu territori, el caràcter oficial de la seua llengua, que junt amb el castellà, el ciutadà té el dret de conéixer i usar.  
Tercer. Les comunitats autònomes, amb llengües cooficials en el nostre territori, mostren el seu interés en la realització de la prova en la llengua cooficial pròpia.  
Així mateix, l'Administració General de l'Estat realitza un important esforç d'impuls de l'ús de les llengües cooficials en l'àmbit de l'organització i del funcionament administratiu; i es vol seguir en aquesta línia en aquesta avaluació per a l'exercici de les professions d'advocat i procurador, la qual possibilita l'exercici d'una professió privada i no l'accés a un lloc o càrrec dins de les Administracions Públiques.   
  
Per tot això es considera necessari instrumentalitzar un mecanismes que assegure la realització de la prova d'accés a les professions d'Advocat i procurador en les llengües cooficials dins del seu respectiu àmbit i al temps, s'assegure el respecte a principis essencials, inherents a aquesta avaluació: que la prova tinga caràcter únic i idèntic per a tot el territori espanyol, la confidencialitat del contingut de l'examen durant tot el procés, i també la qualitat de la traducció.  
Quart. Precisament, per a avalar la tutela d'aquests principis s'ha estimat convenient procedir a la firma d'aquest conveni de col·laboració, en el qual queden clarament delimitades les obligacions per cada una de les parts.  
  
En virtut d'això, subscriuen el present conveni de col·laboració, d'acord amb les següents:   
  
CLÀUSULES  
  
Primera. Objecte i compromisos de les parts  
Constitueix l'objecte del present conveni facultar que la prova d'accés a l'exercici de les professions d'advocat i procurador puga fer-se, indistintament, adés en castellà, adés en aquella llengua espanyola que siga cooficial a la Comunitat Autònoma d'acord amb el seu Estatut, en funció de la lliure decisió de l'aspirant.  
Per a això, la Comunitat Valenciana es compromet a:  
- Garantir que els serveis de traducció dependents d'aquestes Administracions es desplacen a la seu del Ministeri de Justícia per a realitzar la traducció de la prova en la corresponent llengua cooficial, tot guardant la necessària confidencialitat del contingut de la prova.  
  
- Assumir el cost econòmic relacionat amb la traducció a la corresponent llengua cooficial, inclòs el que es derive del desplaçament del personal a la seu del Ministeri pel temps que siga necessari per a procedir a la realització de la traducció de l'exercici en la corresponent llengua cooficial.  
Per la seua banda, el Ministeri de Justícia es compromet a proporcionar el material informàtic i les instal·lacions necessàries per a la realització de la traducció en la seua seu, i també la incorporació de les plantilles, una vegada traduïdes, perquè estiguen a disposició dels aspirants de la comunitat autònoma corresponent, el dia de la realització de la prova d'accés.  
Les parts firmants del conveni manifesten el seu consentiment perquè les dades personals que consten en aquest conveni, així com la resta de les especificacions contingudes en el mateix, puguen ser publicats en el Portal de Transparència i Govern Obert.  
  
Segona. Condicions i requisits generals de l'examen  
En tot cas, el desenvolupament de l'examen d'accés a les professions d'advocat i procurador queda subjecte a la Llei 34/2006, de 30 d'octubre, sobre l'accés a les professions d'advocat i procurador dels tribunals; al Reglament de desplegament, aprovat pel Reial Decret 775/2001, de 3 de juny, per les ordres ministerials que regulen les convocatòries respectives per a les proves d'avaluació d'aptitud professional, o per la normativa estatal que substituïsca o complemente les anteriors.  
  
Tercera. Finançament  
Sense perjuí d'allò que s'ha assenyalat en la clàusula primera del conveni, el present conveni no comporta obligacions financeres. L'aplicació i l'execució d'aquest conveni incloent-se a aquest efecte tots els actes jurídics que pogueren dictar-se en la seua execució i desenvolupament, seran ateses amb mitjans personals i materials propis de les parts firmants.  
  
Quarta. Comissió de seguiment i control  
Per a l'adequat seguiment, coordinació, control i interpretació del que estableix el present conveni, es crea una comissió de seguiment paritària integrada per quatre membres designats pel Ministeri de Justícia i un per cada comunitat autònoma subscriptora del present conveni. La comissió es reunirà almenys una vegada a l'any i quan ho proposen tres de les administracions representades.  
La comissió es regirà, quant al seu funcionament, periodicitat de les reunions i vinculació dels seus acords, pel que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que regula el funcionament dels òrgans col·legiats.  
  
La comissió serà presidida de forma rotatòria i anualment per un dels representants en la Comissió de cada un dels firmants del mateix tipus de Conveni, començant pel representant del Ministeri de Justícia.  
  
  
Cinquena. Efectes del conveni  
El present conveni de col·laboració tindrà efectes d'un any natural a partir del dia de la seua firma, i serà prorrogable al seu terme mitjançant un acord expresse per igual període, que haurà de formalitzar-se amb un mes d'antelació a l'expiració del conveni.  
Així mateix, qualsevol de les parts firmants podrà procedir a la seua denúncia expressa amb un termini mínim de tres mesos a la data en què es pretenga la seua expiració.  
  
Sisena. Modificació del conveni  
El present conveni podrà ser objecte de revisió i modificació, per acord mutu de les parts, mitjançant la firma de la corresponent addenda.  
  
  
Setena. Causes de resolució  
El present conveni es considerarà resolt per alguna de les causes següents:  
a) El transcurs del termini de vigència del conveni sense haver-se'n acordat la pròrroga.  
b) L'acord unànime de tots els firmants.  
c) L'incompliment de les obligacions i compromisos assumits per part d'algun dels firmants.  
En aquest cas, qualsevol de les parts podrà notificar a la part incomplidora un requeriment perquè complisca en un determinat termini les obligacions o compromisos que es consideren incomplits. Aquest requeriment serà comunicat a la comissió de seguiment paritària i a les altres parts firmants.  
Si havent transcorregut el termini indicat en el requeriment persistira l'incompliment, la part que el va dirigir notificarà a les parts firmants la concurrència de la causa de resolució i s'entendrà resolt el conveni.  
  
En cas d'existir actuacions en curs d'execució, les parts, a proposta de la comissió de seguiment, puguen acordar la continuació i finalització d'aquelles actuacions en curs que consideren oportunes, i s'establirà un termini improrrogable per a la seua finalització  
d) Impossibilitat sobrevinguda de l'objecte del conveni.  
e) Per decisió judicial declaratòria de la nul·litat del conveni.  
f) Per qualsevol altra causa diferent de les anteriors, establerta en aquest conveni o en la llei.  
  
Huitena. Naturalesa del conveni de col·laboració i resolució de controvèrsies  
El present conveni de col·laboració té naturalesa administrativa, i queda exclòs de l'àmbit d'aplicació del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic a l'empara d'allò que s'ha disposat en l'article 4.1.C. No obstant això, els principis d'aquest text sí que seran aplicables per a resoldre els dubtes i llacunes que puguen plantejar-se i no es resolgueren per la comissió de seguiment a què es referix la clàusula huitena, com estableix l'article 4.2 del mateix text legal.  
  
Atés que tenen naturalesa administrativa, l'ordre jurisdiccional contenciós administratiu serà el competent per a resoldre les qüestions litigioses que puguen suscitar-se entre les parts, tot això de conformitat amb el que disposen els articles 1 i 2 de la Llei 29/1998, de 13 de juliol, reguladora d'aquesta jurisdicció.  
  
I, de conformitat amb tot això, en l'exercici de les facultats que legalment corresponen a cada un dels firmants, obligant amb això a les institucions que representen, subscriuen el present conveni per duplicat en el lloc i la data assenyalats al principi.  
  
  
El ministre de Justícia: Rafael Catalá Polo.  
La consellera de Justícia, Administració Pública, Reformes Democràtiques i Llibertats Públiques: Gabriela Bravo Sanestanislao.